प्रवासी भारतीयों ने पूरी दुनिया में देश का मान बढ़ाया -स्वराज
प्रवासी भारतीयों ने विश्व में भारत का मान बढ़ाने का काम किया है। नरेंद्र मोदी के प्रधानमंत्री बनने के बाद दुनिया के विभिन्न देशों में काम करने वाले स्वयंसेवक उत्साहित हैं। मोदीजी ने अभी तक जिन देशों की यात्राएं की हैं, वहां के स्वयंसेवकों को उस देश के नागरिक बेहद सम्मान की दृष्टि से देखते हैं।
यह बात आरएसएस के विश्व संघ शिविर में विदेश मंत्री सुषमा स्वराज ने बुधवार को कही। स्वराज ने शिविर में शामिल हुए 45 देशों के 750 से ज्यादा प्रतिनिधियों से चर्चा भी की। उन्होंने कहा परिवार के साथ आए स्वयंसेवक युवा पीढ़ी को संस्कारों से जोड़ रहे हैं। बच्चों में भारत के मूल भाव का बीजारोपण कर रहे हैं ताकि उनका भविष्य संस्कारित हो और उनके कार्यों से देश का नाम ऊंचा हो। शिविर के दूसरे दिन भी विचार-विमर्श के लिए विभिन्न सत्र हुए। आरएसएस के अखिल भारतीय प्रचार प्रमुख मनमोहन वैद्य ने संबोधित किया। उन्होंने कार्यकर्ता श्रेणी को प्रचार कार्य विषय पर प्रकाश डाला। प्रचार कैसे और किन साधनों से सावधानीपूर्वक किया जाना चाहिए, इसकी जानकारी दी। सांस्कृतिक कार्यक्रमों की प्रस्तुति भी हुई। गुरुवार को मुख्यमंत्री शिविर में शामिल होंगे।
विश्व संघ शिविर में लगी प्रदर्शनी का अवलोकन करतीं केंद्रीय मंत्री सुषमा स्वराज।
hin_Deva hin_Deva hin_Deva hin_Deva